Verohallinnon johtava lakimies Matti Merisalo vahvistaa Ylen A-studiolle, että verottaja sai viime kevään lopulla käsiteltäväkseen kymmenien ihmisten oikaisuvaatimukset. Verottaja harkitsee, millaisia seuraamuksia tulonsa ilmoittamatta jättäneille ihmisille langetetaan. Ilmoitetut tulot ovat suurimmalta osalta korkotuottoja, ja niiden määrä on muutamista tuhansista euroista muutamiin kymmeniin tuhansiin euroihin henkeä kohden. Kymmenien tuhansien eurojen korkotuotto talletukselle tarkoittaa, että henkilöllä on talletettuna jopa miljoonaluokan omaisuus.

– Verot tullaan varmasti verottamaan. Sen lisäksi arvioidaan muita seuraamuksia. Määrätäänkö kenties veronkorotus, vai onko asia niin vakava, että siitä tehdään rikosilmoitus, Merisalo sanoo.

Toistaiseksi verottaja ei ole ilmoittanut sveitsiläispankkien suomalaisasiakkaiden tietoja poliisille. Veroviranomaiset joutuvat nyt pohtimaan myös veroilmoituksen laiminlyöneiden ihmisten antamia selityksiä.

– Eräissä oikaisuvaatimuksissa on vedottu unohdukseen. Joudumme arvioimaan näitä perusteita kriittisesti, sillä asia vaikuttaa mahdollisen veronkorotuksen määrään. Varojen pitäminen ulkomailla viittaa tavoitteelliseen toimintaan eikä unohduksesta ole välttämättä kysymys, arvioi Merisalo.

Sveitsi purkaa pankkisalaisuuttaan

Taustalla vaikuttaa todennäköisesti se, että Sveitsi on raottamassa tiukkaa pankkisalaisuuttaan. Tilintarkastusyhtiö KPMG:n veropalveluiden johtaja Timo Torkkel kertoo, että sveitsiläispankit UBS ja Credit Suisse ovat lähettäneet asiakkailleen hyväksymiskirjeen, joissa pyydetään suostumusta ilmoittaa asiakkaan omaisuudesta Sveitsin veroviranomaisille.

UBS:n aikaraja ilmoituksen tekemiseen oli kesäkuun loppu, mikä voi selittää, miksi Suomenkin veroviranomainen on saanut kymmeniä verotuksen oikaisuvaatimuksia. Jos asiakas ei suostu tietojensa luovutukseen, pankki realisoi asiakkaan omaisuuden ja siirtää varat asiakkaan valitsemalle tilille, kertoo Torkkel.

Hänen mukaansa suomalaisten Sveitsiin tallettama omaisuus on lähinnä pankkitalletuksia, velkakirjoja, rahasto-osuuksia ja kultaa. Asiakkailla alkaa olla kiire päättää, mitä he varoilleen tekevät, sillä ensimmäisen kerran sveitsiläispankit aikovat luovuttaa tietoja viranomaisille ensi vuoden tammikuussa.

Tehokas katuja välttäisi rikossyytteen

Samaan aikaan kun verottaja pohtii veroilmoituksensa laiminlyöneiden suomalaisten rankaisua, valmistellaan valtiovarainministeriössä asiaa koskevaa lainsäädäntöä.

Niin kutsutun tehokkaan katumisen ideana on, että tulonsa ilmoittava ja rahansa Suomeen palauttava ihminen välttyy rikossyytteeltä. Sanktiona voi olla veronkorotus. Kansantalous hyötyy, kun varojaan piilotelleet ihmiset joutuvat maksamaan veronsa ja lisäksi osa Suomeen palaavista rahoista päätyy investointeihin ja kulutukseen.

Esimerkiksi Espanjassa, Ranskassa, Saksassa ja Ruotsissa on jo käytössä tehokkaan katumisen ohjelmia. Järjestelmien ankaruus tai edullisuus rahojen omistajalle vaihtelee. Norjassa ja Ruotsissa riittää, että asiakas maksaa verot korkoineen, mutta hänelle ei määrätä veronkorotusta.

Tehokkaan katumisen järjestelmää on pohdittu selvityksessä, joka on parhaillaan valtiovarainministeri Antti Rinteen (sd.) kabinetin pohdittavana.

Valtiovarainministeriön hallitusneuvos Antero Toivainen sanoo, että Suomeen on vaikea suosittaa järjestelmää, josta puuttuisivat seuraamukset.

– Vaikka Ruotsissa ja Norjassa ei tule veronkorotusta, niin selvityksessä on lähdetty siltä pohjalta, että yleinen veromoraali voisi puoltaa vähintäänkin hallinnollista sanktiota. Veronkorotus voisi olla se rangaistus, hän sanoo.

Vaarana rahojen siirto Neitytsaarille

Eduskunnan verojaoston puheenjohtaja Sampsa Kataja (kok.) arvioi, että tehokkaan katumisen ohjelmalla on kiire, sillä muutoin vaarana on varojen karkaaminen Euroopan ulkopuolisiin maihin.

– Pankkisalaisuuksien murtaminen Keski-Euroopassa tarkoittaa, että raha siirtyy sieltä johonkin. Nyt pitäisi avata mahdollisuus tuoda rahat Suomeen tämän säännöstelyn alla.

Ruotsi on onnistunut keräämään tehokkaan katumisen järjestelyllä neljän vuoden ajalta noin 170 miljoonaa euroa. Kataja arvioi tämän perusteella, että Suomi voisi hyvinkin kerätä sadan miljoonan euron potin.

Eduskunnan verojaoston jäsen, kansanedustaja Sirpa Paatero (sd.) sanoo suhtautuvansa järjestelmään varovaisen myönteisesti. Hän muistuttaa, että OECD-maat ovat sopimassa verotietojen automaattisesta vaihdosta jo lähivuosina, mikä tulee tekemään tulojen piilottelusta entistä vaikeampaa.

– Tiukoilla reunaehdoilla voisin näyttää asialle lievää positiivisuutta. Tehokas katuminen voisi sopia tähän vaiheeseen, kun tietojen vaihto maiden välillä ei ole vielä voimassa. Näin rahat eivät ehtisi karata vaikkapa Neitsytsaarille, hän sanoo.